John R. Vane
John R. Vane var en britisk biokemiker og farmakolog, der 1961-73 var professor i eksperimentel farmakologi ved University of London og derefter forskningsdirektør for lægemiddelfirmaet Wellcome (fra 2000 GlaxoSmithKline).
Vane opdagede prostacyklin, som er et særligt prostaglandin, der dannes i blodkarrenes endothelceller, og påviste i 1971, at acetylsalicylsyre (Magnyl) og lignende lægemidler hæmmer dannelsen af prostaglandiner og derved er antiinflammatoriske, dvs. mindsker betændelsesreaktioner (se gigt (lægemidler)), samt hæmmer dannelsen af blodpropper.
Sammen med de svenske læger Sune Bergström og Bengt Samuelsson, som tidligere havde bidraget til klarlæggelse af prostaglandiners struktur og biologiske betydning, modtog Vane nobelprisen i fysiologi/medicin i 1982.